Javier Hernández

Varajane elu

Hernàndez sündis Guadalajaras ja mängis esimest korda noorteliigas juba seitsmeaastaselt. Tema isa, Javier Hernández Gutiérrez, kes oli kunagi Mehhiko jalgpallikoondise ründaja, ütles, et ta ei usu, et tema poeg kunagi professionaalseks jalgpalluriks saab. Hernàndez liitus Guadalajara jalgpallimeeskonnaga üheksaaastaselt ja sõlmis oma esimese profilepingu viieteistaastaselt. Ta pidi mängima 2005. aasta FIFA U-17 jalgpalli maailmameistrivõistlustel Mehhiko võistkonnas, aga vigastuse tõttu jäi ta sellest eemale. Turniiri võitis lõpuks siiski Mehhiko.

C.D. Guadalajara

Hernàndez alustas mängimist Guadalajara reservmeeskonnas Chivas Corase 2005–06 hooajal. Oma debüüdi esindusmeeskonnas tegi ta 2006. aastal võidumängus Necaxa üle. 3-0 eduseisult 82. mänguminutil vahetas Hernàndez välja Omar Bravo ning viis minutit hiljem lõi Hernàndez mängu neljanda värava. See oli ta ainus värav seitsmest mängust 2006–07 hooajal. Järgmisel hooajal tegi ta veel kuus mängu ilma väravat löömata.
Hernàndez tegi 2008. aasta Aperturas kaasa 10 kohtumist löömata ühtegi väravat, aga ta lõi neli väravat viieteistkümnest mängust 2009. aasta Clausuras. 2009. aasta Aperturas lõi Hernàndez 11 väravat ning lõpetas liiga jagades parima väravaküti tiitlit. Ta alustas 2010. aasta Torneo Bicentenariot kaheksa väravaga viiest mängust. Ta lõpetas hooaja taas jagades parima väravaküti nimetust, olles löönud üheteist mänguga kümme väravat.

Üleminek

Manchester United kuulis esmakordselt Hernàndezest 2009. aasta oktoobris. Üks Unitedi skautidest käis Mehhikos ning jälgis paari mängu ja raporteeris positiivselt. Hernàndeze vanuse tõttu plaanis klubi ülemineku osas oodata, aga tema võimalik osalemine jalgpalli maailmameistrivõistlustel pani klubi kiiremini pakkumist tegema. Kõigepealt saadeti Mehhikosse Unitedi peaskaut Jim Lawlor olukorda uurima ning seejärel klubi jurist, kes asus lepingu sõlmimisega tegelema.
8. aprillil 2010 nõustus Hernàndez liituma Manchester Unitediga teadmata summa eest. Lepingu sõlmimise eelsel päeval oli Hernàndez Manchesteris vaatamas Unitedi Meistrite liiga veerandfinaali võitu Müncheni Bayerni üle. Leping sõlmiti täielikus saladuses, Hernàndeze agent ega ta vanaisa Tomás Balcázar ei teadnud üleminekust midagi ning viimane arvas, et tema pojapoeg on üldse reisil Atlantas, Ameerika Ühendriikides. Ülemineku osana mängis Manchester United C.D. Guadalajaraga nende uuel kodustaadionil 30. juulil. Selles kohtumises tegi Hernàndez 45 minutit kaasa Chivase meeskonnas ja 45 minutit Unitedi võistkonnas, ta lõi Chivases mängides ka Unitedi vastu värava ning Chivas võitis lõpuks 3-2. 27. mail sai Hernàndez tööloa ja ametlik üleminek toimus 1. juulil.

2010–11 hooaeg

Hernàndez tegi oma Manchester Unitedi debüüdi 28. juulil, sekkudes mängu 63. minutil vahetades välja Nani 2010. aasta MLS-i tähtede mängus. Oma esimese värava lõi ta 18 minutit pärast oma debüüdi tegemist, kui ta tõstis palli üle Nick Rimando pisut väljastpoolt kasti Darren Fletcheri pikast söödust. Kaks päeva hiljem lõi ta Unitedi vastu värava, mängides Chivase meeskonnas. Ta mängis esimese poolaja selles kohtumises Chivases ja teise poolaja Unitedis, kuid ta ei suutnud Unitedit kaotusest päästa. Seejärel lõi ta oma kolmanda värava kolmest hooajaeelsest mängust järjest 7-1 võidumängus Iiri liiga XI vastu. 
Hernàndez tegi oma esimese võistlusmängu 8. augustil Chelsea vastu Community Shieldis, kus ta ka Unitedi teise värava 3-1 võidumängus lõi. Ta sekkus mängus teisel poolajal vahetusest ning Antonio Valencia söödust lõi ta palli iseendale vastu pead, kust pall väravasse lendas. 16. augustil tegi ta oma Premier League debüüdi, vahetades 63. mänguminutil 3-0 võidumängus Newcastle Unitedi vastu välja Wayne Rooney. Ta lõi oma esimese UEFA Meistrite Liiga värava 29. septembril, tulles sisse vahetusest võõral väljakul alagrupimängus Valencia vastu ja lüües mängu ainsa värava. Oma esimese liigavärava lõi ta 16. oktoobril 2-2 viigimängus koduväljakul West Bromwich Albioni vastu. Kaheksa päeva hiljem lõi ta kaks väravat ning samas ka oma esimesed võõrsil liigaväravad 2-1 võidumängus Stoke City üle.
Kaks päeva Stoke City mängust edasi, lõi ta Wolvesi vastu Liigakarikas 3-2 võiduvärava, mis saatis Unitedi veerandfinaali, kus aga langeti välja West Ham Unitedi vastu. 1. jaanuaril 2011 lõi ta peaga 2-1 võiduvärava võõrsil West Bromwich Albioni vastu. Hernàndezest sai Premier League ajaloo suurim mehhiklasest väravakütt 4. jaanuaril, kui ta lõi 2-1 võidumängus Old Traffordil Stoke City vastu avavärava. 25. jaanuaril lõi Hernàndez Unitedi viigivärava Blackpooli vastu, kui tuldi välja 0–2 kaotusseisust ja võeti võõralt väljakult 3-2 võit. Neli päeva hiljem lõi ta oma esimese värava FA karikasarjas, kui võõral väljakul võideti Southamptonit 2-1. Hernàndez lõi kaks väravat 26. veebruaril 4-0 võidus Wigan Athleticu üle. Kaheksa päeva hiljem lõi ta Unitedi lohutusvärava 1–3 kaotuses Liverpooli vastu. 15. märtsil lõi Hernàndez UEFA Meistrite Liigas 2-1 võidus Marseille üle mõlemad väravad, mis aitasid Unitedil edasi pääseda veerandfinaali. 2. aprillil lõi ta Unitedi neljanda värava 4-2 võidumängus West Ham Unitedi üle, kus oldi 0–2 kaotusseisus. 8. aprillil avalikustati Hernàndez koos meeskonnakaaslase Naniga kandidaatidena PFA Aasta Noormängija auhinnale, mille Arsenali noor poolkaitsja Jack Wilshere võitis. Hernàndez viis Unitedi Chelsea vastu UEFA Meistrite Liiga veerandfinaalis juhtima ning kokkuvõttes võideti Chelseat kahe mängu kokkuvõttes 3-1 ning pääseti edasi poolfinaali. 23. aprillil lõi Hernàndez Manchester Unitedi ainsa värava 1-0 võidumängus Evertoni üle. 26. märtsil andis Hernàndez väravasöödu Wayne Rooney väravale 2-0 võidus UEFA Meistrite Liiga poolfinaalis Schalke üle. 8. mail viis Hernàndez Unitedi juba enne esimest minutit Chelsea vastu juhtima ning kohtumine võideti lõpuks 2-1. 14. mail teenis Hernàndez Blackburni vastu penalti, mille Wayne Rooney realiseeris. Kohtumine lõppes 1-1 viigiga, mis tagas Unitedile rekordilise 19. meistritiitli. Hernàndez võitis 18. mail ka Sir Matt Busby aasta mängija tiitli, mille võitjaks ta fännide poolt valiti.

2011–12 hooaeg

Pärast 2011. aasta CONCACAF Gold karikal osalemist Mehhikoga, naasis Hernàndez Manchester Unitedisse, et alustada hooajaeelseid treeninguid New Yorgis, kus United mängis 2011. aasta MLS All-Star mängu. 26. juulil viidi Hernàndez haiglasse pärast peapõrutuse saamist trennis. Ta vabastati haiglast järgmine päev, aga ei võtnud mängust osa ning ei võtnud osa ka Unitedi teistest hooaja eelsetest mängudest ning lisaks ka 2011. aasta FA Community Shieldist ning Manchester Unitedi Premier League 2011-12 hooaja avamängust West Bromwich Albioni vastu.
Hernàndez tegi oma debüüdi 2011–12 hooajal 22. augustil 3-0 võidumängus Tottenham Hotspuri üle, vahetades 79. minutil välja Danny Welbecki. Oma esimesed väravad 2011–12 hooajal lõi Hernàndez võõrsil 5-0 võidumängus Bolton Wanderersi üle, kus ta lõi kaks väravat. 15. oktoobril sekkus Hernàndez Liverpooli vastu vahetusest mängu ning lõi 81. minutil Unitedi 1-1 viigivärava. Hernàndez sõlmis Manchester Unitediga 24. oktoobril uue viie aastase lepingu. Hernàndez lõi oma hooaja neljanda liigavärava 1-0 võidumängus Evertoni üle. Oma viienda värava lõi ta 1-0 võidumängus Swansea üle järgmises võõrsilmängus. Ta lõi ka kohe järgmises mängus Newcastle Unitedi vastu värava. Järgmises mängus Aston Villa vastu vigastas Hernàndez hüppeliigest ning jäi neljaks nädalaks palliplatsilt eemale. Hernàndez naasis palliplatsile 18. detsembril võõrsil QPR-i vastu, vahetades 63. minutil välja Danny Welbecki. Aasta viimasel päeval lõi Hernàndez oma esimese värava pärast vigastuspausi penaltist Stoke City vastu. Ta jätkas oma väravalöömise hoogu 5. veebruaril Stamford Bridgel Chelsea vastu, kus ta viigistas mängu lõpus Ryan Giggsi tsenderdusest peaga mänguseisu 3-3.

Mehhiko U-20 jalgpallikoondis

Hernàndez oli üks 21 mängijast, kes kutsuti osalema Mehhiko U-20 jalgpallikoondises Kanadas peetavaks 2007. aasta FIFA U-20 jalgpalli maailmameistrivõistlusteks. Ta kandis number 11 särki.

Mehhiko jalgpallikoondis

30. septembril 2009 tegi Hernàndez oma debüüdi 1–2 kaotuses Colombia vastu, kus Mehhiko värav sündis tema söödust. 24. veebruaril 2010 lõi Hernàndez Boliivia vastu kaks väravat ning andis väravasöödu Braulio Lunale. 3. märtsil lõi Hernàndez peaga Uus-Meremaa vastu värava, mis viis Mehhiko juhtima 2-0 võidumängus. 17. märtsil lõi Hernàndez oma neljanda koondisekarjääri värava, mis aitas Mehhikol alistada Põhja-Korea 2-1. 26. mail lõi ta 1–2 kaotuses Hollandi vastu Mehhiko lohutusvärava. 4 päeva hiljem lõi ta 5-1 võidus Gambia üle kaks väravat.

2010. aasta jalgpalli maailmameistrivõistlused

11. juunil tegi Hernàndez oma jalgpalli maailmameistrivõistluste debüüdi Lõuna-Aafrika Vabariigi vastu, tulles mängu 73. mänguminutil vahetades välja Guillermo Franco. 17. juunil sai Hernàndez vahetusest mängu sekkuda ning seekord lõi ta ka oma esimese värava, lüües Mehhiko esimese värava 2-0 võidus Prantsusmaa üle. Samas kohtumises valiti ta ka parimaks mängijaks. 27. juunil alustas Hernàndez esimest korda põhikoosseisust ning lõi ka Mehhiko ainsa värava 1–3 kaotuses Argentinale. FIFA statistilised analüüsid näitasid, et Hernàndez oli 2010. aasta FIFA maailmakarika kiireim mängija, saavutades tippkiiruse 32,15 km/h.

Sõprusmängud pärast 2010. aasta jalgpalli maailmameistrivõistlusi

Kohe esimeses mängus pärast FIFA maailmakarikat lõi Hernàndez Hispaania vastu, kes võitis 2010. aasta FIFA maailmakarika, värava, kuid David Silva viimase minuti värav hoidis ära Mehhiko võidu ning mäng lõppes 1-1 viigiga. Hernàndez lõi enda ja Mehhiko jalgpallikoondise 2011. aasta esimese värava 2-0 võidus Bosnia ja Hertsegoviina üle. 26. märtsil lõi Hernàndez Paraguay vastu kaks väravat, ühe Pablo Barrera söödust 6. minutil ja teise 29. minutil madalast tsenderdusest pärast seda, kui Andres Guardado oli juba Mehhiko 2-0 juhtima viinud. Hernàndez vahetati välja 65. minutil suure aplausi saatel.

2011. aasta CONCACAF Goldi karikas

5. juunil 2011 lõi Hernàndez El Salvadori vastu oma karjääri esimese kübaratriki. 9. juunil lõi Henràndez kaks väravat Kuuba vastu. 18. juunil lõi Hernàndez 2-1 võiduvärava Guatemala vastu, mis kindlustas Mehhikole edasipääsu poolfinaali.
22. juunil aitas Hernàndez Mehhiko Gold karika finaali, lüües lisaajal Mehhiko 2-0 värava võidumängus Hondruase üle. Finaalis alistas Mehhiko USA 4-2. Hernàndez lõpetas turniiri 7 väravaga suurima väravakütina ning ta valiti ka turniiri parimaks mängijaks.

Eraelu

Hernàndez on Javier Hernández Gutiérrezi poeg, kes mängis kolmes Mehhiko klubis ja oli Mehhiko jalgpallikoondise mängija, kes osales 1986. aasta jalgpalli maailmameistrivõistlustel. Javier Hernández Gutiérrez loobus oma ametikohast, Guadalajara reservmeeskonna juhendamisest, et minna vaatama oma poega jalgpalli maailmameistrivõistlustel mängimas. Hernàndez on ka Tomás Balcázari pojapoeg, kes mängis C.D. Guadalajara meeskonnas ja ka Mehhiko jalgpallikoondises 1954. aasta jalgpalli maailmameistrivõistlustel.
Guadalajaras elades õppis Hernàndez Universidad del Valle de Atemajacis ärijuhtimist ja elas koos vanematega. Lisaks oma emakeelele, hispaania keelele, räägib Hernàndez ka soravalt inglise keelt.

Hüüdnimi

Hernàndezet teatakse peamiselt nime "Chicharito" all, mis tähendab hispaania keeles 'väikest uba'. See nimi tuleb tema isa hüüdnimest "Chicharo" ('uba'), mis pandi talle tema roheliste silmade tõttu.

Mängustiil

Sir Alex Ferguson on Hernàndezet kirjeldanud kui mõlemajalgset, väga kiiret, hea paigalthüppega ja sündinud väravalööjana. Ferguson on samuti öelnud, et Hernàndeze mängustiil meenutab talle endist Unitedi ründajat Ole Gunnar Solskjæri. Hernàndeze vana meeskonnakaaslane Jesùs Padilla kirjeldas tema õhuvõitlust suurepärasena, arvestades tema pikkust.